Nomcek, nakki (trutca ke Levitan)

Nomcek, nakki ~ Сумерки. Стога (RU)

Nomcek, nakki ( rossiavon Сумерки. Стога ) tir trutca lumkirafa gu 59.8 × 74.6 cm-, i puntalingeks keve liway skuyun gan Isaak Levitan rossiaf lingesik bak 1899. Koe Tretyakov tcila koe Moskva ( Rossia ) re tigir ( 2018 ).

Bata trutca tir patectoy, ke tele gelukafe detce ke Levitan ( loa 200 grupena trutca icde bata watsa ).

 Izva is pimtara 
Levitan bak ironokafa rekola ke intafa trelafa blira va vumeltafe is dliodafe detce ruer. Inaf abdualban gemelt tir nom, i tena ke sielcek. Watsa ke taya ik stoga me tid warzafa isen ar yambik al malsaved. Bak 1889-1890 Levitan va Franca worar isen to rekola tir edje Claude Monet va enk icde nakki linger, enekeon rotir turestason. Levitan koe intafa trutca va tan abdualban fum ke Monet al malsaver voxe kan intaf ask suleyer.

Nomcek, nakki trutca tir tan ironokaf grabom ke Levitan. Bak 1899 koe mona ke Anton Tcexov koe Yalta skuyur. Trutca gu kusafa faltamafa is zijnafa uka zo adalar, ponaks tir yalestaf, lingerask tir wiyaf, pintama tid bumafa, numen tazuk va jadifa kerdela vider. Fentaf mudor tir kulaf gu lukoptafaltaf is lukoptakusaf nideks. Levitan va lan azed me ilfir ise va milbavakiraf ponaks dem idja tir tael koe kelt ayewasis va tixolafi afi. Kan tugasitasa lingesa vordapa, Levitan va alpoz lajutuvumeltar is tuamlitar, i va alpoz adalaf gu bat gemelt ke afizcek. Zijnuca is kuluca ke ukaf nidekseem noved da aulaf is vumeltaf sok ke tuwava amuzewer.

 Dere rupec 

 Stragela 

|style="vertical-align: top;"|

|}
Nomcek, nakki (trutca ke Levitan)
Nomcek, nakki (trutca ke Levitan)